Με την εξέταση μαρτύρων για πράξεις και κυρίως παραλείψεις κρατικών υπηρεσιών, αυτοδιοίκησης και Περιφέρειας σχετικά με τα αποτελέσματα της φονικής πυρκαγιάς στο Μάτι, η εισαγγελική έρευνα που βρίσκεται σε πλήρη εξέλιξη, ολοκληρώνει ένα κύκλο διερεύνησης ως το τέλος αυτής της εβδομάδος, ενώ αναμένονται στα χέρια των εισαγγελικών λειτουργών κρίσιμης σημασίας συνομιλίες μεταξύ κρατικών αξιωματούχων, κατά τη διάρκεια και λίγο πριν την καταστροφική πυρκαγιά που προκάλεσε το θάνατο σε δεκάδες, ενώ αφάνισε περιουσίες και κόπους μιας ζωής.

Ο προϊστάμενος της Εισαγγελίας Πρωτοδικών Ηλίας Ζαγοραίος, που μετέχει προσωπικά των ερευνών, και η εισαγγελέας Βαρβάρα Γνεσούλη, ήδη έχουν προχωρήσει την εξέταση των μαρτύρων από τους εμπλεκόμενους φορείς – Πυροσβεστική, Αστυνομία, Αυτοδιοίκηση και Περιφέρεια – και εντός των επομένων ημερών και ως το τέλος αυτής της εβδομάδας, εκτιμάται ότι η έρευνα θα περάσει πλέον στο σκέλος της εξέτασης συγγενών των θυμάτων, καθώς ήδη έφτασε στην Εισαγγελία ο πλήρης, προς το παρόν, κατάλογος με τα θύματα. Στο πλαίσιο της συνεχιζόμενης έρευνας, θα κληθούν να εξετασθούν και παθόντες που έχασαν σπίτια και περιουσίες.

Παράλληλα, κρίσιμα έγγραφα για τις κινήσεις, πράξεις και παραλείψεις των κατά νόμο υπεύθυνων, όπως Πυροσβεστική, Αστυνομία, Αυτοδιοίκηση και Περιφέρεια αλλά και συνομιλίες κρατικών αξιωματούχων και κρατικών λειτουργών που ενεπλάκησαν στην αντιμετώπιση της φωτιάς αναμένονται από την Εισαγγελία για να συνεκτιμηθούν και να καταδείξουν τί ακριβώς έγινε και τί δεν έγινε για να έχει η φωτιά στο Μάτι εκατόμβη νεκρών.

Η κινητικότητα της εισαγγελικής έρευνας, σε όλα τα επίπεδα και κυρίως σε ότι αφορά την ουσία της για τον εντοπισμό των υπευθύνων, εκτιμάται ότι θα προκαλέσει εξελίξεις τις προσεχείς ημέρες, εξελίξεις που θα καθορίσουν σημαντικά την πορεία της.